Man verdwyn by Gordonsbaai | Maroela Media
Nadeem Kellerman (Foto verskaf)
'n Soektog duur voort al langs die kus langs die R44 in die omgewing van Gordonsbaai vir 'n 35-jarige man van Mitchells Plain wat Saterdag tydens onbekende omstandighede verdwyn het.
Alan Meiklejohn, Gordonsbaai-stasiebevelvoerder van die Nasionale Seereddingsinstituut (NSRI), het gesê Nadeem Kellerman was saam met familie en vriende wat langs die kus visgevang het.
"Kellerman is laas ongeveer 100 m van sy neef gesien waar hy op die rotse visgevang het. Toe hy nie later terugkeer nie, het hulle na hom gesoek, maar kon geen teken van hom vind nie en hulle het alarm gemaak."
Die NSRI is Saterdagmiddag omstreeks 15:00 ontbied en 'n soektog is uitgevoer saam met die Wes-Kaapse nooddienste, die Suid-Afrikaanse Polisie, Stad Kaapstad se brandweer, wetstoepassers en verkeersdienste. "'n Omvattende soektog is padlangs en in die see al langs die kus uitgevoer. Die omstandighede rondom sy verdwyning bly onbekend. Die polisie stel ondersoek in na 'n vermiste persoon," het Meiklejohn bygevoeg.
Wildernis-soek-en-redding (WSAR) het Sondag by NSRI Gordonsbaai en wetstoepassers se soektog aangesluit. Die polisie se duikeenheid staan ook gereed.
"Daar is kommer dat die man moontlik in die see geval of deur die golwe van die rotse afgeslaan is," het Meiklejohn verduidelik.
Kellerman het 'n donkerrooikleurige baadjie aangehad toe hy verdwyn het. Enigiemand met inligting word versoek om die polisie in Gordonsbaai te kontak by 021 856 2677.
"Ons dink aan die man se familie en vriende in hierdie moeilike tyd."
Ek het self al n noue ontkoming gehad met n "fratsgolf" op die rotse by Gordonsbaai. Dit was met n hengel uitstappie. Van toe af draai ek NOOIT weer my rug op die seë nie. Hoop hulle vind die man en dat hy ongedeerd is.